
[bookmark: _Toc129618872] OBRAZLOŽENJE POLUGODIŠNJEG IZVJEŠTAJA O IZVRŠENJU FINANCIJSKOG PLANA 
ZA RAZDOBLJE OD 01. SIJEČNJA DO 30. LIPNJA 2026. GODINE

Sukladno članku 43. i članku 45. Pravilnika o polugodišnjem i godišnjem izvještaju o izvršenju proračuna i financijskog plana („Narodne novine“, br. 85/23.) daje se obrazloženje općeg i posebnog dijela izvještaja o izvršenju financijskog plana Instituta za vode „Josip Juraj Strossmayer“ za razdoblje od 1. siječnja do 30. lipnja 2026. godine. 

I. Obrazloženje općeg dijela o izvršenju financijskog plana za prvo polugodište 2026. godine

[bookmark: _Toc129618873]PRIHODI I RASHODI

Ukupno planirani prihodi poslovanja u 2026. godinu planirani su iznosu 12.573.000,00 eura.
Najznačajniji dio prihoda ostvaruju se temeljem članka 212. stavak 3. Zakona o vodama („Narodne novine“ br. 66/19., 84/21. i 47/23.) i članka 14. stavak 1. Uredbe o osnivanju Instituta za vode „Josip Juraj Strossmayer“( u daljnjem tekstu: Institut)(„Narodne novine“ br. 143/21.). Navedena sredstva osiguravaju se iz prihoda od vodnih naknada, u skladu s Financijskim planom Hrvatskih voda, u okviru skupine 63 - Pomoći iz inozemstva i od subjekata unutar općeg proračuna, na izvoru 52 -Ostale pomoći.
Prihodi iz navedenog izvora planirani su u iznosu od 11.970.000 eura za 2026. godinu, a u izvještajnom  razdoblju ostvareni su u iznosu od 5.985.000,00 eura, odnosno 50,00% godišnjeg plana. 

Osim navedenih prihoda, za 2026. godinu planirani su prihodi za provedbu uspostave sustava edukacije u okviru Švicarsko- hrvatskog programa suradnje u iznosu od 506.000,00 eura te prihodi za provedbu  projekta Interreg Hrvatska - Italija u iznosu od 97.000,00 eura koji u promatranom izvještajnom razdoblju nisu realizirani. 

Ukupno rashodi izvršeni u izvještajnom razdoblju iznose 3.510.488,72 eura odnosno 27,92% plana za 2026. godinu. 
Budući da su rashodi po ekonomskoj klasifikaciji iskazani u Općem dijelu istovjetni rashodima iskazani u Posebnom dijelu prema programskoj klasifikaciji, njihovo obrazloženje daje se u okviru Posebnog dijela ovog izvještaja.

PRIMICI I IZDACI

Institut u 2026. godini nije planirao/ostvario primitke od financijske imovine i zaduživanja niti izdatke za financijsku imovinu i otplate zajmova. Slijedom toga, obrazloženje Računa financiranja nije primjenjivo.


PRIJENOS SREDSTAVA IZ PRETHODNE I U SLJEDEĆU GODINU

Sukladno Zakonu o proračunu i Zakonu o izvršavanju Državnog proračuna Republike Hrvatske, namjenski prihodi i primici te vlastiti prihodi koji nisu utrošeni u prethodnoj proračunskoj godini prenose se u proračun tekuće godine na zahtjev proračunskog korisnika.

Radi osiguravanja raspoloživosti neutrošenih sredstava za korištenje u tekućoj godini, proračunski korisnici podnose Ministarstvu financija zahtjev za prijenos neutrošenih prihoda. 

Slijedom navedenoga, neutrošeni prihodi Instituta iz 2025. godine u iznosu od 745.136,94 eura preneseni su u 2026. godinu. Stanje sredstva koja se prenose u sljedeće izvještajno razdoblje iznosi 3.219.648,22 eura.

II. Obrazloženje posebnog dijela izvršenja Financijskog plana za prvo polugodište 2026. godine

07820 Institut za vode „Josip Juraj Strossmayer“

Djelatnost Instituta je provedba monitoringa površinskih, uključujući i priobalne vode, te podzemnih voda, kao i laboratorijskih poslova, izrada stručnih podloga za izradu strategije upravljanja vodama, plana upravljanja vodnim područjima, plana upravljanja rizicima od poplava i višegodišnjih programa gradnje vodnih građevina, izrada znanstvenih, studijskih i analitičkih podloga za potrebe upravljanja vodama, provedba drugih znanstvenih istraživanja u području upravljanja vodama, obavljanje poslova izrade znanstvenih i stručnih analiza nacrta zakona i provedbenih propisa, obavljanje poslova međunarodne suradnje u području upravljanja vodama te priprema i provedba međunarodnih projekata vezanih uz upravljanje vodama, obavljanje poslova izrade modela vrednovanja učinkovitosti poslovanja isporučitelja vodnih usluga te izrada izvještaja i analiza o tome, izobrazba državnih službenika te drugih zaposlenika u javnom sektoru i gospodarstvu u području upravljanja vodama, izrada drugih znanstvenih, studijskih i analitičkih podloga te obavljanje poslova vještačenja u području upravljanja vodama.

A937001 ADMINISTRACIJA I UPRAVLJANJE

Cjelokupna djelatnost Instituta tijekom izvještajnog razdoblja financirala se kroz aktivnost A937001 Administracija i upravljanje iz izvora 52 - Ostale pomoći.

Ostvarenje ukupnih rashoda Instituta u izvještajnom razdoblju iznosi 3.510.488,72 eura. Ostvarenje istih prema ekonomskoj klasifikaciji na razini skupina iznosi: rashodi za zaposlene iznose 986.860,00 eura, materijalni rashodi iznose 2.175.153,75 eura, financijski rashodi iznose 60,77 eura te rashodi za nabavu proizvedene dugotrajne imovine iznose 348.414,20 eura. 

Rashodi poslovanja za 2026. godinu planirani su u iznosu od 12.573.000,00 eura, a u izvještajnom razdoblju izvršeni su u iznosu od 3.510.488,72 eura odnosno sa 27,92 % godišnjeg plana te 74,61 % u izvršenja ostvarenog  u istom izvještajnom razdoblju prethodne godine. 

U okviru skupine 31 - Rashodi za zaposlene, osim rashoda za plaće zaposlenika, izvršeni su i rashodi za nagrade, darove i pomoći u iznosu od 986.860,00 eura, odnosno 42,42% plana te 97,30 % izvršenja ostvarenog u istom izvještajno razdoblju prethodne godine. 

Institut na dan 30.lipnja 2026. godine ima 54 zaposlenika, što je za jednog zaposlenika manje u odnosu na isto izvještajno razdoblje prethodne godine. Rashodi za zaposlene bilježe blago smanjenje zbog povećanog broja zaposlenika na dugotrajnom bolovanju na teret Hrvatskog zavoda za zdravstveno osiguranje.

U okviru skupine 32 -Materijalni rashodi izvršeni su u iznosu od 2.175.153,75 eura, odnosno 22,57 % godišnjeg plana. Najveći udio odnosi se na podskupine 323 - Rashodi za usluge, koji iznose 1.668.400,11 eura.

U okviru podskupine 323 bilježi se smanjenje rashoda u odnosu na izvještajno razdoblje prethodne godine, prvenstveno na odjeljku 3236 - Zdravstvene i veterinarske usluge, zbog dinamike provedbe ugovora za monitoring bioloških elemenata kakvoće  vode. U trogodišnjem ciklusu monitoringa za razdoblje 2022. - 2024. godine najveći intenzitet izvršenja ugovora i isplata ostvaren je krajem 2024. godine te tijekom prvog polugodišta 2025. godine. Navedeni rashodi prvi put evidentirani su na odjeljku 3236, sukladno mišljenju Ministarstva financija, dok su u prethodnim izvještajnim razdobljima  bili iskazivani na  odjeljka 3239 - Ostale usluge.
Istodobno, povećanje rashoda evidentirano je na odjeljku 3235 - Zakupnine i najamnine zbog povećanja  cijene zakupa poslovnog / uredskog prostora te na odjeljku 3232 – Usluge tekućeg i investicijskog održavanja zbog povećanih potreba održavanja i servisiranja laboratorijske opreme i instrumenata. 

U okviru podskupine 322 - Rashodi za materijal i energiju bilježi se povećanje rashoda, ponajprije zbog povećanja cijena energenata te nabave  laboratorijske materijala za potrebe Glavnog laboratorija za vode, dok je na odjeljku 3227 - Službena, radna i zaštitna odjeća i obuća ostvaren manji rashoda u odnosu na prethodnu godinu.

Naknade troškova zaposlenika izvršene su u iznosu od 36.135,55 eura, odnosno 65,45%  izvršenja ostvarenog  u istom izvještajnom razdoblju prethodne godine. Smanjenja proizlazi iz manjeg broja službenih putovanja te smanjenja rashoda za naknade troškova prijevoza uslijed primjene odredbi Temeljnog Kolektivnog ugovora za javne službenike počevši od 01. lipnja 2025. godine. 

Rashodi za nabavu nefinancijske imovine bilježe znatno povećanje u odnosu na prethodno izvještajno razdoblje i to u okviru odjeljka 4227 – uređaji, strojevi i oprema za ostale namjene radi izvršenih rashoda za nabavu opreme za uzorkovanje – bespilotno autonomno plovilo s priborom te odjeljka 4224 – medicinska i laboratorijska oprema gdje su evidentirani rashodi za nabavu uređaja za određivanje mikroplastike u vodi.


POSEBNI IZVJEŠTAJ 

Budući da se Institut u izvještajnom razdoblju nije zaduživao na domaćem ni stranom tržištu novca i kapitala, uz ovaj Polugodišnji izvještaj o izvršenju financijskog plana ne prilaže se posebno izvješće iz članka 46. stavka 1. Pravilnika o polugodišnjem i godišnjem izvještaju o izvršenju proračuna i financijskog plana.

